-గత ఏడాది 14.2 శాతం నిధులు
- ప్రస్తుత బడ్జెట్‌లో12.6 శాతానికే పరిమితం
- సామాన్యుడి మెడపై ఆధార్‌ ఉచ్చు
నవతెలంగాణ బ్యూరో-హైదరాబాద్‌
సంక్షేమ పథకాలకు ఆధార్‌ తప్పని సరి చేస్తూ చట్టం తెస్తామని కేంద్ర మంత్రి అరుణ్‌జెట్లీ సోమవారం బడ్జెట్‌ ప్రసంగంలో పేర్కొన్నారు. 100 కోట్ల మందికి ఆర్థిక సేవలను అందించాలంటే ఆధార్‌ తప్పని సరి అని చెప్పారు. వాస్తవానికి ఇది సబ్సిడీలను కుదించే యత్నంలో భాగంగానే ఆధార్‌కు చట్టం తెస్తున్నారా? అన్న అనుమానాలు తలెత్తున్నాయి. గత ఏడాది బడ్జెట్‌లో కేంద్రం రూ.16వేల కోట్ల సబ్సిడీలకు ఎగనామం పెట్టిన విషయం తెలిసిందే. బీజేపీ ప్రవేశపెట్టిన తొలి బడ్జెట్‌లో రూ.17,17,477 లక్షల కోట్ల సాధారణ బడ్జెట్‌లో సబ్సిడీల కోసం రూ. 2.44 లక్షల కోట్లు కేటాయించింది. 2016-17 సాధారణ బడ్జెట్‌లో రూ.19,78,060 లక్షల కోట్లలో రూ.2.50 లక్షల కోట్లను కేటాయించారు. గత ఏడాదితో పోలిస్తే అదనంగా రూ.6వేల కోట్లు మాత్రమే ఇచ్చారు. గత ఏడాది కేటాయించిన బడ్జెట్‌లో సబ్సిడీల కోసం 14.2 శాతం నిధులు కేటాయించగా, ప్రస్తుత బడ్జెట్‌లో కేవలం 12.6 శాతం నిధులనే సమకూర్చింది. పేదలకు అందిస్తున్న సబ్సిడీలను కుదించేందుకే తక్కువ నిధులు కేటాయిస్తున్నారు.
ఆధార్‌కు చట్టం
ఆధార్‌ తప్పని సరి కాదంటూ సుప్రీంకోర్టు ఆదేశించిన నేపథ్యంలో చట్టం తీసుకురావాలని కేంద్రం నిర్ణయించింది. ఇక నుంచి ఆధార్‌ ఆధారంగానే సబ్సిడీలు, రుణాలు అందించనుంది. పేద, మధ్య తరగతి కుటుంబాలకు సబ్సిడీలతో అందిస్తున్న సంక్షేమ పథకాలను ఆధార్‌తో అనుసంధానం చేయనున్నారు. ముందుగా రేషన్‌ షాపుల ద్వారా అందిస్తున్న నిత్యావసర సరుకులపై సబ్సిడీలను ఎత్తివేయాలన్న ఆలోచనలో ఉంది. ఈ నేపథ్యంలో వినియోగదారుల వివరాలను సేకరించేందుకు దేశంలోని 3.5 కోట్ల చౌకధర దుకాణాలను డిజిటలైజేషన్‌ చేసి సబ్సిడీలు పొందుతున్న వినియోగదారుల వివరాలను సేకరించనుంది.
అంతంత మాత్రంగానే ఆధార్‌ నమోదు
తెలంగాణ రాష్ట్రంలో ఇప్పటికీ 60 శాతం మందే ఆధార్‌ నమోదు చేసుకున్నారు. మిగతా 40 శాతం మంది ఆధార్‌ కోసం నమోదు చేసుకోలేదు. సంక్షేమ పథకాల అమలుకు ఆధార్‌ అనుసంధానం చేస్తే 40 శాతం మంది సంక్షేమ పథకాలు, సబ్సిడీలకు దూరం కానున్నారు. గ్రామీణ ప్రాంతాల్లో ఇప్పటికీ ఆధార్‌ అంటేనే తెలియని పరిస్థితి నెలకొంది. ఆధార్‌ కోసం నమోదు చేసుకున్న 10 శాతం మందికి కార్డులు జారీ కాలేదు. తెలంగాణ రాష్ట్రంలో ఒక్క రంగారెడ్డి, హైదరాబాద్‌ జిల్లాలోనే 90 శాతం మందికి ఆధార్‌ కార్డులు ఉన్నాయి. మిగితా జిల్లాల్లో 30 నుంచి 40 శాతం వరకు మాత్రమే ఆధార్‌ నమోదు చేసుకున్నారు.
మీ స్నేహితులకు రికమెండ్ చెయ్యండి